KOMISIJAS ĪSTENOŠANAS LĒMUMS (ES) 2015/2097

(2015. gada 26. oktobris)

par Integrētās oglekļa novērošanas sistēmas Eiropas pētniecības infrastruktūras konsorcija (ICOS ERIC) izveidi

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes 2009. gada 25. jūnija Regulu (EK) Nr. 723/2009 par Kopienas tiesisko regulējumu, ko piemēro Eiropas pētniecības infrastruktūras konsorcijam (1), un jo īpaši tās 6. panta 1. punkta a) apakšpunktu,

tā kā:

IR PIEŅĒMUSI ŠO LĒMUMU.

1. pants

1. Ar šo tiek nodibināts Integrētās oglekļa novērošanas sistēmas Eiropas pētniecības infrastruktūras konsorcijs, ko sauc par ICOS ERIC.

2. ICOS ERIC statūti ir izklāstīti pielikumā. Statūtus regulāri atjaunina un publisko ICOS ERIC vietnē un juridiskajā adresē.

3. Statūtu būtiskie elementi, kuru grozījumiem vajadzīgs Komisijas apstiprinājums saskaņā ar Regulas (EK) Nr. 723/2009 11. panta 1. punktu, ir noteikti 1., 2., 16., 18., 19., 22., 23. un 24. pantā.

2. pants

Šis lēmums stājas spēkā trešajā dienā pēc tā publicēšanas Eiropas Savienības Oficiālajā Vēstnesī.

(1) OV L 206, 8.8.2009., 1. lpp.

PIELIKUMS

INTEGRĒTĀS OGLEKĻA NOVĒROŠANAS SISTĒMAS EIROPAS PĒTNIECĪBAS INFRASTRUKTŪRAS KONSORCIJA (ICOS ERIC) STATŪTI

BEĻĢIJAS KARALISTE

VĀCIJAS FEDERATĪVĀ REPUBLIKA

FRANCIJAS REPUBLIKA

ITĀLIJAS REPUBLIKA

SOMIJAS REPUBLIKA

NĪDERLANDES KARALISTE

NORVĒĢIJAS KARALISTE

ZVIEDRIJAS KARALISTE,

turpmāk “biedri”,

un

ŠVEICES KONFEDERĀCIJA,

turpmāk “novērotājs”,

TĀ KĀ biedri ir pārliecināti, ka siltumnīcefekta gāzu (SEG) antropogēnas emisijas radīto klimata pārmaiņu problēmu risināšana ir visas pasaules uzdevums un ir vajadzīga pētniecība un nepārtraukta ilgtermiņa novērošana, kas uzlabotu izpratni par SEG emisiju, piesaistītājiem, to ietekmi uz planētas sistēmām un pārvaldības iespējām;

UZSKATOT, ka ir vajadzīga būtisku klimata rādītāju, tostarp SEG, novērošana, kas atbalstītu ANO Vispārējās konvencijas par klimata pārmaiņām (UNFCCC) un Klimata pārmaiņu starpvaldību padomes (IPCC) darbu;

UZSVEROT, ka UNFCCC aicina savus līgumslēdzējus sadarboties un veicināt sistemātisku SEG novērošanu sadarbībā ar Pasaules klimata novērošanas sistēmu (GCOS), kas ir Zemes novērošanas sistēmu globālās sistēmas (GEOSS) klimata novērošanas komponents;

ŅEMOT VĒRĀ valstu SEG pētniecības un tās novērošanas jaudu nozīmi un vajadzību izveidot Eiropas līmeņa koordināciju integrētās oglekļa novērošanas sistēmas (ICOS) pētniecības infrastruktūras veidā;

TĀ KĀ biedri vēlas, attīstot ļoti precīzu ilgtermiņa SEG novērošanu, ar pētījumiem uzlabot izpratni par SEG avotu un piesaistītāju reģionālo sadalījumu, to antropogēnajiem un dabiskajiem virzītājiem un kontroles mehānismiem;

TĀ KĀ biedri vēlas nodrošināt ICOS datu pieejamību plašām lietotāju aprindām, saistīt pētniecību, izglītību un inovāciju, kas sekmē tehnoloģiju attīstību, un sagādāt neatkarīgus datus, kas palīdzētu analizēt emisijas pārskatus;

PRASOT, lai Eiropas Komisija izveido infrastruktūru ICOS kā Eiropas pētniecības infrastruktūras konsorciju (ICOS ERIC),

IR VIENOJUŠĀS ŠĀDI.

1. NODAĻA

VISPĀRĪGI NOTEIKUMI

1. pants

Nosaukums, juridiskā adrese un darba valoda

1. Ir izveidota integrētās oglekļa novērošanas sistēmas Eiropas pētniecības infrastruktūras konsorcijs “ICOS ERIC”.

2. ICOS ERIC juridiskā adrese ir Helsinkos, Somijā (“mitinātāja valsts”).

3. ICOS ERIC darba valoda ir angļu valoda.

2. pants

Uzdevumi un darbības

1. ICOS ERIC galvenais uzdevums ir izveidot izkliedētu integrētās oglekļa novērošanas sistēmas pētniecības infrastruktūru (ICOS RI) un koordinēt ICOS RI darbību, izplatīt ICOS RI informāciju lietotāju aprindās un no SEG novērošanas sistēmu datiem veidot integrētus datus un analīzi.

2. ICOS ERIC nodrošina efektīvu piekļuvi saskanīgiem, precīziem datiem, lai atvieglinātu daudzmērogu analītiskos pētījumus par SEG emisiju, piesaistītājiem un to virzītājprocesiem, darot pieejamus mērījumu protokolus, ilgtermiņa datus un datu produktus. Tehnoloģiju izstrādi un demonstrējumus, kas attiecas uz SEG, veicina ar pētniecības, izglītības un inovācijas sasaisti. Tālab ICOS ERIC uzņemas veikt un koordinēt dažādas darbības, tostarp šādas, bet ne tikai šādas:

a) kvantitatīvi pētīt SEG koncentrāciju atmosfērā un sauszemes un okeāna plūsmas Eiropā un galvenajos Eiropas interešu reģionos, ieskaitot Ziemeļatlantiju;

b) veicināt Eiropas pētniecības programmas un projektus;

c) veicināt zināšanu un/vai pētnieku apriti Eiropas pētniecības telpā (EPT) un palielināt intelektuālā potenciāla izmantošanu visā Eiropā;

d) koordinēt un atbalstīt tehnoloģiju un protokolu izstrādi kvalitatīvai un ekonomiskai SEG koncentrācijas un plūsmu mērīšanai, kas jāveicina arī ārpus Eiropas;

e) laicīgi sniegt informāciju, kam ir nozīme ar SEG saistītajā politikā un lēmumu pieņemšanā;

f) atvieglināt oglekļa dioksīda piesaistes analīzi un/vai SEG emisijas samazināšanas pasākumus planētas atmosfēras sastāva līmenī, ieskaitot avotu un piesaistītāju attiecināšanu uz ģeogrāfiskiem apgabaliem un saimnieciskās darbības nozarēm;

g) atvieglināt ICOS RI mērķu sasniegšanu, izveidojot paraugu līdzīgu integrētu un darbspējīgu SEG novērošanas tīklu izveidei arī ārpus Eiropas;

h) uzdot ārējiem vērtētājiem no zinātnes un pārvaldības viedokļa izvērtēt visu ICOS RI komponentu darbības, stratēģisko orientāciju un funkcionēšanu.

3. ICOS ERIC neveic saimniecisko darbību. Lai vēl vairāk veicinātu inovāciju, kā arī zināšanu un tehnoloģiju pārnesi, drīkst veikt ierobežotas saimnieciskas darbības, ja tās ir cieši saistītas ar tā galveno uzdevumu un neapdraud tā izpildi.

2. NODAĻA

BIEDRI UN NOVĒROTĀJI

3. pants

Biedri, novērotāji un pārstāvji

1. Par ICOS ERIC biedriem vai novērotājiem var kļūt šādi subjekti:

a) Savienības dalībvalstis,

b) asociētās valstis,

c) trešās valstis, kuras nav asociētās valstis,

d) starpvaldību organizācijas.

2. 1. punktā minētie subjekti var kļūt par ICOS ERIC biedriem, ja iegulda ICOS ERIC darbībā un/vai mitina ICOS centru un/vai ICOS valstu tīklus.

3. ICOS ERIC biedru vidū ir vismaz viena dalībvalsts un divas citas valstis, kuras ir dalībvalstis vai asociētās valstis.

4. Dalībvalstīm vai asociētajām valstīm kopā ir balsstiesību vairākums Kopsapulcē. Kopsapulcē nosaka izmaiņas balsstiesībās, kas nepieciešamas, lai nodrošinātu, ka ICOS ERIC vienmēr atbilst šai prasībai.

5. Biedru vai novērotāju var pārstāvēt viens vai vairāki tā izraudzīti un saskaņā ar tā noteikumiem un procedūru norīkoti publiskie subjekti, ieskaitot reģionus vai privātos subjektus, kas sniedz sabiedriskos pakalpojumus. Biedrs vai novērotājs rakstiski informē Kopsapulces priekšsēdētāju par izmaiņām, kas attiecas uz pārstāvi.

6. Biedri, novērotāji un pārstāvji ir uzskaitīti 1. pielikumā. Kopsapulces priekšsēdētājs vai viņa pilnvarota persona pastāvīgi atjaunina 1. pielikumu.

4. pants

Biedru un novērotāju uzņemšana

1. Biedru uzņemšanai ir šādi nosacījumi:

a) 3. panta 2. punktā aprakstīts subjekts iesniedz rakstisku pieteikumu Kopsapulces priekšsēdētājam,

b) pieteikumā izklāsta, kā pretendents iesaistīsies ICOS RI, piedalīsies 2. pantā aprakstīto ICOS ERIC uzdevumu un darbību īstenošanā un pildīs 6. panta 2. punktā minētos pienākumus,

c) jauna biedra uzņemšanu apstiprina Kopsapulce.

2. Novērotāju uzņemšanai ir šādi nosacījumi:

a) 3. panta 3. punktā aprakstīts subjekts iesniedz rakstisku pieteikumu Kopsapulces priekšsēdētājam,

b) pieteikumā izklāsta, kā pretendents iesaistīsies ICOS RI, vai piedalīsies 2. pantā aprakstīto ICOS ERIC uzdevumu un darbību īstenošanā un kā pildīs 6. panta 4. punktā minētos novērotāja pienākumus,

c) novērotāja uzņemšanu apstiprina Kopsapulce.

3. Novērotāju var uzņemt uz ne vairāk kā trim gadiem. Pēc novērotāja pieprasījuma Kopsapulce var sākotnējo termiņu vienu reizi pagarināt par tādu pašu laiku. Izņēmuma gadījumos Kopsapulce var piekrist novērotāja statusa termiņa vairākkārtējai pagarināšanai.

5. pants

Biedra vai novērotāja izstāšanās. Biedra vai novērotāja statusa izbeigšana

1. Biedri nevar izstāties piecu gadu laikā pēc Komisijas lēmuma par ICOS ERIC izveidošanu stāšanās spēkā, ja vien Kopsapulce nav akceptējusi biedra lūgumu izstāties agrāk.

2. Pēc 1. punktā minētā termiņa biedrs var izstāties finanšu gada beigās, ja par nodomu izstāties paziņo divpadsmit mēnešus agrāk, nosūtot Kopsapulces priekšsēdētājam oficiālu lūgumu.

3. Novērotājs var izstāties finanšu gada beigās, ja par nodomu izstāties paziņo sešus mēnešus agrāk, nosūtot Kopsapulces priekšsēdētājam oficiālu lūgumu.

4. Biedrs vai novērotājs, kurš izstājas, izpilda visus pienākumus, ieskaitot finansiālās saistības, kurus uzņēmies pirms izstāšanās.

5. Kopsapulce var izbeigt biedra vai novērotāja statusu, ja ir izpildīti visi šie nosacījumi:

a) biedrs vai novērotājs ir būtiski pārkāpis vienu vai vairākus tam šajos statūtos noteiktos pienākumus,

b) pēc rakstveida paziņojuma par tādu pārkāpumu saņemšanas biedrs vai novērotājs sešos mēnešos nav pārkāpumu novērsis,

c) biedram vai novērotājam ir bijusi iespēja izklāstīt Kopsapulcei savu nostāju pret gaidāmo lēmumu izbeigt tā statusu.

6. pants

Biedru un novērotāju tiesības un pienākumi

1. Biedriem ir tiesības:

a) iecelt pārstāvjus,

b) piedalīties Kopsapulcē un balsot,

c) piekļūt pakalpojumiem un darbībām, ko ICOS ERIC koordinē savā pētniecības kopienā.

2. Katrs biedrs:

a) maksā gada biedra naudu, kas noteikta 2. pielikumā,

b) dod saviem pārstāvjiem, kuri piedalās Kopsapulcē, visas pilnvaras to pārstāvēt,

c) nodrošina atbilstošu standartu un rīku pieņemšanu ICOS valsts tīkla darbībās,

d) nodrošina nepieciešamo infrastruktūru un resursus ICOS valsts tīkla darbībām un ICOS centriem, ko tas mitina,

e) veicina ICOS ERIC koordinēto datu un pakalpojumu izmantošanu pētnieku vidū savā valstī un apkopo lietotāju atsauksmes un prasības.

3. Novērotāju tiesības ir šādas:

a) iecelt pārstāvjus,

b) piedalīties Kopsapulcē bez balsstiesībām.

Novērotājam var būt citas tiesības, ko Kopsapulce piešķīrusi iekšējos noteikumos noteiktajā kārtībā.

4. Katrs novērotājs:

a) maksā novērotāja gada maksu, kas noteikta 2. pielikumā,

b) pilda citus pienākums, par kuriem vienojušies attiecīgais novērotājs un ICOS ERIC un kuriem piekritusi Kopsapulce.

3. NODAĻA

ICOS ERIC PĀRVALDĪBA UN VADĪBA

7. pants

Pārvaldība

1. ICOS ERIC ir šādas struktūras: Kopsapulce, Zinātniskā konsultatīvā padome, Ētikas konsultatīvā padome un ģenerāldirektors, kuram palīdz ICOS Pētniecības infrastruktūras komiteja. Kopsapulce var izveidot citas piemērotas padomdevējas struktūras.

2. Starp ICOS ERIC un subjektiem, kuri atbild par ICOS centru un ICOS valsts tīklu pārvaldību, noslēdz īpašus nolīgumus par uzdevumiem un atbildību, ieskaitot finansiālos pienākumus.

8. pants

Kopsapulce, tās sastāvs, sanāksmes un procedūras

1. Kopsapulce ir ICOS ERIC pārvaldības struktūra un sastāv no ICOS ERIC biedru un novērotāju pārstāvjiem. Katram biedram var būt līdz trim pārstāvjiem. Novērotājam Kopsapulcē var būt viens pārstāvis.

2. Kopsapulce no pārstāvju vidus uz diviem gadiem ievēlē priekšsēdētāju un priekšsēdētāja vietnieku, kuru amata laiku var pagarināt divas reizes.

3. Kopsapulci sasauc un vada priekšsēdētājs. Viņa prombūtnē Kopsapulci vada priekšsēdētāja vietnieks.

4. Kopsapulce sanāk vismaz vienreiz gadā, un tās atbildībā ir ICOS ERIC vispārējā virzība un uzraudzība un lemšana par ICOS RI stratēģisko orientāciju un uzbūvi.

5. Ne mazāk kā viena trešdaļa biedru var pieprasīt Kopsapulces ārkārtas sanāksmi.

6. Biedru var pārstāvēt cits biedrs, ja par to tiek rakstiski paziņots Kopsapulces priekšsēdētājam. Biedrs nevar pārstāvēt vairāk par vienu citu biedru.

7. Kopsapulces lēmumus var pieņemt arī rakstiskā procedūrā.

8. Kopsapulce sev pieņem reglamentu.

9. pants

Balsstiesības

1. Katram biedram ir vismaz viena balss, un klāt nāk papildu balss biedram, kurš mitina kādu ICOS centru, Oglekļa portālu vai Galveno biroju, un papildu balss biedram, kurš mitina četras vismaz divu veidu (atmosfēras, ekosistēmas, okeāna) ICOS 1. kategorijas stacijas. Katram biedram ir ne vairāk kā trīs balsis.

2. Biedri, kuriem ir vairāk nekā viena balss, nevar savas balsis dalīt.

3. Priekšsēdētājam un – viņa prombūtnes laikā – viņa vietniekam balsstiesību nav. Biedrs, no kura nāk priekšsēdētājs/priekšsēdētāja vietnieks, var norīkot vēl vienu pārstāvi.

10. pants

Lēmumi

1. Kvorumam vajadzīgs, lai būtu pārstāvētas divas trešdaļas no visiem biedriem.

2. Kopsapulce pieņem pārstāvēto biedru vienprātīgu lēmumu šādos jautājumos:

a) priekšlikumi grozīt ICOS ERIC statūtus,

b) ICOS ERIC likvidācija un slēgšana.

3. Kopsapulce pieņem pārstāvēto biedru divu trešdaļu balsu vairākuma lēmumu šādos jautājumos:

a) ICOS ERIC gada pārskatu apstiprināšana,

b) ICOS RI gada darbības pārskata akceptēšana,

c) ICOS centru gada darba plānu apstiprināšana un budžeta un orientējošo piecgadu finanšu plānu pieņemšana zināšanai,

d) gada budžeta apstiprināšana,

e) ICOS ERIC stratēģijas apstiprināšana,

f) sava reglamenta pieņemšana,

g) iekšējo noteikumu pieņemšana,

h) ģenerāldirektora un ICOS Pētniecības infrastruktūras komitejas locekļu iecelšana amatā un atbrīvošana no amata,

i) ICOS ERIC Zinātniskās konsultatīvās padomes locekļu iecelšana un atbrīvošana,

j) jaunu biedru un novērotāju apstiprināšana,

k) biedra vai novērotāja statusa izbeigšana,

l) būtisku ICOS ERIC darbībai nozīmīgu nolīgumu apstiprināšana,

m) padomdevēju struktūru dibināšana,

n) ICOS ERIC darbības termiņa pagarināšana.

4. Kopsapulces lēmuma pieņemšanai vajadzīgs a) pārstāvēto biedru balsu divu trešdaļu vairākums un b) par pēdējo pilno finanšu gadu iemaksātās gada biedru naudas divu trešdaļu vairākums šādos jautājumos:

a) gada biedra naudas apmērs. Iemaksu struktūras izmaiņas, kuru dēļ palielinās iemaksas, kas atbalsta kādu no šiem ICOS RI komponentiem – Galveno biroju, Oglekļa portālu vai kādu ICOS centru –, jāapstiprina biedriem, kuri mitina attiecīgo komponentu,

b) lēmumu atzīt ICOS centrus par būtiskiem ICOS RI darbībā,

c) 5. panta 1. punktā paredzētās biedra priekšlaicīgas izstāšanās apstiprināšana.

5. Citus lēmumus Kopsapulce pieņem ar pārstāvēto biedru vienkāršu balsu vairākumu.

11. pants

Ģenerāldirektors

1. ICOS ERIC ģenerāldirektoru Kopsapulces noteiktajā kārtībā ieceļ Kopsapulce. Ģenerāldirektora pilnvaru laiks ir pieci gadi, un tās var divas reizes pagarināt uz tādu pašu laiku.

2. Ģenerāldirektors ir ICOS ERIC juridiskais pārstāvis.

3. Ģenerāldirektors veic ICOS ERIC ikdienas vadību un atbild par Kopsapulces lēmumu izpildi, ieskaitot gada darba plānu un gada budžetu, kā arī ICOS RI darbību pārraudzīšanu un koordinēšanu.

4. Ģenerāldirektors darbojas ICOS ERIC juridiskajā adresē, un viņa atbildībā ir Galvenā biroja un Oglekļa portāla personāla un darbību vadība saskaņā ar ICOS ERIC budžetu.

12. pants

Zinātniskā konsultatīvā padome

1. Kopsapulce izveido neatkarīgu Zinātnisko konsultatīvo padomi.

2. Par Zinātniskās konsultatīvās padomes sastāvu un reglamentu lemj Kopsapulce, un tos iekļauj iekšējos noteikumos.

3. Zinātniskā konsultatīvā padome

a) uzrauga ICOS RI darbību zinātnisko kvalitāti,

b) nodrošina atsauksmes un izstrādā ieteikumus par ICOS RI darbībām,

c) katru gadu iesniedz ieteikumus Kopsapulcei.

13. pants

Ētikas konsultatīvā padome

1. Kopsapulce izveido neatkarīgu Ētikas konsultatīvo padomi, kas konsultē un sniedz regulārus ziņojumus ētikas jautājumos. Ētikas konsultatīvā padome sastāv no trim līdz piecām neatkarīgām personām.

2. Par Ētikas padomdevējas padomes sastāvu un reglamentu lemj Kopsapulce, un tos iekļauj iekšējos noteikumos.

14. pants

ICOS Pētniecības infrastruktūras komiteja

1. ICOS ERIC rīcībā ir ICOS Pētniecības infrastruktūras komiteja (ICOS RI komiteja). ICOS RI komitejā ir pa vienam pārstāvim no Galvenā biroja, Oglekļa portāla, katra ICOS centra un katras novērošanas stacijas sapulces; pēdējā sastāv no ICOS valsts tīklu zinātniskajiem un tehniskajiem ekspertiem.

2. ICOS RI komiteja sev pieņem reglamentu.

3. Ģenerāldirektors apspriežas ar ICOS RI komiteju visos vispārīgajos jautājumos, ieskaitot priekšlikumus Kopsapulcei par sagatavojamiem un grozāmiem ar ICOS RI saistītajiem gada darba plāniem, lai nodrošinātu pētniecības infrastruktūras pakalpojumu konsekvenci, saskanību un stabilitāti.

4. ICOS RI komitejas sanāksmes sasauc ģenerāldirektors.

4. NODAĻA

IEMAKSAS, ATBILDĪBA, APDROŠINĀŠANA UN ZIŅOŠANA

15. pants

Iemaksas un finansēšanas principi

1. Biedri un novērotāji maksā gada iemaksas, kas aprakstītas 2. pielikumā.

2. Biedru un novērotāju iemaksas ir naudā. Iemaksas principi ir izklāstīti 2. pielikumā un tiks sīkāk definēti iekšējos noteikumos.

3. Biedri atsevišķi vai sadarbībā ar citiem biedriem, novērotājiem vai trešām personām var izdarīt ICOS ERIC iemaksas, kas nav gada iemaksas.

4. ICOS ERIC var arī saņemt ziedojumus, dāvinājumus un citu ieguldījumu, kad to ir apstiprinājusi Kopsapulce.

5. ICOS ERIC resursus izmanto šajos Statūtos noteiktajiem mērķiem.

6. ICOS ERIC finanšu gads sākas katra gada 1. janvārī un beidzas 31. decembrī.

7. ICOS ERIC pārskatiem pievieno ziņojumu par budžeta un finanšu pārvaldību attiecīgajā finanšu gadā.

8. Uz ICOS ERIC attiecas piemērojamo tiesību aktu prasības, kas skar pārskatu sagatavošanu, sistematizēšanu, revīziju un publicēšanu.

16. pants

Atbildība un apdrošināšana

1. ICOS ERIC atbild par saviem parādiem.

2. Biedru finansiālā atbildība par ICOS ERIC parādiem nepārsniedz to attiecīgās gada finansiālās iemaksas.

3. ICOS ERIC ņem piemērotu apdrošinājumu, lai segtu savas darbības riskus.

17. pants

Ziņošana

1. ICOS ERIC sastāda gada darbības pārskatu, kurā ziņo par savu darbību galvenokārt zinātnes, darba norises un finanšu aspektā. Pārskatu apstiprina Kopsapulce, un to nosūta Komisijai un attiecīgām publiskā sektora iestādēm sešu mēnešu laikā pēc attiecīgā finanšu gada beigām. Pārskatu nodod atklātībai.

2. ICOS ERIC informē Komisiju par visiem apstākļiem, kas var būtiski apdraudēt ICOS ERIC uzdevumu izpildi vai kavēt ICOS ERIC izpildīt Regulā (EK) Nr. 723/2009 noteiktās prasības.

5. NODAĻA

POLITIKA

18. pants

Datu politika un intelektuālā īpašuma tiesību politika

1. ICOS RI dati, kā arī intelektuālā īpašuma tiesības un citas zināšanas, kas saistītas ar ICOS RI datiem un izstrādātas un attīstītas ICOS RI, pieder subjektam vai personai, kas tos radījusi. ICOS RI datus datu sniedzēji nodod ICOS ERIC lietojumā saskaņā ar ICOS datu politikas dokumenta nosacījumiem.

2. ICOS ERIC pieņem kopīgus principus un noteikumus, lai nodrošinātu piekļuvi ICOS RI zinātniskajam devumam. Datu sniedzēju un autoru devumu pienācīgi uzrāda.

19. pants

Politika lietotāju piekļuves un rezultātu izplatīšanas jautājumos

1. ICOS ERIC iedibina drošas, taisnīgas un pārredzamas procedūras, kas ļauj visiem datu lietotājiem piekļūt ICOS datiem.

2. Ja pētnieku piekļūšana ICOS ERIC objektiem un pakalpojumiem ir jāierobežo jaudu dēļ, par atlases kritēriju pamatu ņem priekšlikumu zinātnisko izcilību saskaņā ar iekšējos noteikumos izklāstīto procedūru.

3. Datu sniedzēji un ICOS ERIC mudina pētniekus savu pētījumu rezultātus publiskot un lūdz dalībvalstu pētniekus darīt rezultātus pieejamus caur ICOS ERIC.

4. Atšķirīgu auditorijas daļu uzrunāšanai ICOS ERIC izmanto dažādus kanālus, kā tīmekļa portālu, biļetenus, seminārus, dalību konferencēs, rakstus žurnālos un dienas laikrakstos.

20. pants

Izvērtēšana

1. Reizi 5 gados Kopsapulces iecelta neatkarīga starptautisku ārēju augsti kvalificētu vērtētāju komisija izvērtē

a) ICOS ERIC darbību no zinātnes un vadības viedokļa,

b) ICOS RI darbību, zinātnisko un stratēģisko orientāciju un visu ICOS RI komponentu funkcionēšanu.

Īpašu vērību komisija pievērš lietotāju prasību apmierinājumam.

2. 1. punktā minēto izvērtēšanu rezultātus paziņo Kopsapulcei.

21. pants

Nodarbinātība

ICOS ERIC ir darba devējs, kas nodrošina vienlīdzīgas iespējas. Visas vakances ICOS ERIC izziņo publiski.

22. pants

Iepirkuma politika un atbrīvojums no nodokļa

1. ICOS ERIC pret iepirkuma kandidātiem un pretendentiem izturas vienādi un tos nediskriminē – vai tie dibināti Savienībā vai ne. Iepirkuma politikā ICOS ERIC ievēro pārredzamības, nediskriminēšanas un konkurences principus.

2. Ģenerāldirektors atbild par visiem ICOS ERIC iepirkumiem. Uzaicinājumi uz konkursu tiek publiskoti ICOS ERIC vietnē un biedru un novērotāju teritorijā. Lēmumu piešķirt tiesības slēgt iepirkuma līgumu publisko, izklāstot pilnīgu tā pamatojumu. ICOS ERIC izstrādā savu iepirkuma politiku.

3. Biedru un novērotāju iepirkumos, kas saistīti ar ICOS ERIC darbībām, pienācīgi ņem vērā ICOS ERIC vajadzības, tehniskās prasības un attiecīgo struktūru izdotās specifikācijas.

4. ICOS ERIC iepirkuma politika tiek īstenota visā ICOS RI, ja tas praktiski iespējams.

5. Atbrīvojumus no nodokļa uz Padomes Direktīvas 2006/112/EK (1) 143. panta 1. punkta g) apakšpunkta un 151. panta 1. punkta b) apakšpunkta pamata un saskaņā ar Padomes Īstenošanas regulas (ES) Nr. 282/2011 (2) 50. un 51. pantu ierobežo līdz to preču un pakalpojumu pievienotās vērtības nodoklim, kuri paredzēti oficiālai lietošanai ICOS ERIC vajadzībām, kuru vērtība pārsniedz EUR 250 un kurus pilnībā apmaksā un iepērk ICOS ERIC. Atbrīvojumi no nodokļa attiecas uz darbību, kas nav saimnieciskā darbība. Tie neattiecas uz saimniecisko darbību. Atsevišķo biedru iepirkumam šādus atbrīvojumus nepiemēro. Citus ierobežojumus nepiemēro.

6. NODAĻA

DARBĪBAS ILGUMS, SLĒGŠANA, STRĪDI, IZVEIDES NOTEIKUMI

23. pants

Darbības ilgums

ICOS ERIC iesākumā izveido uz divdesmit gadiem, un ar Kopsapulces lēmumu šo laiku var pagarināt.

24. pants

Slēgšana un maksātnespēja

1. ICOS ERIC slēgšanai vajadzīgs lēmums, ko pieņēmusi Kopsapulce saskaņā ar 10. panta 2. punkta b) apakšpunktu, un desmit dienu laikā pēc tā pieņemšanas to dara zināmu Eiropas Komisijai.

2. Pēc ICOS ERIC parādu atmaksas atlikušos aktīvus sadala starp biedriem proporcionāli katra kopējam ieguldījumam ICOS ERIC piecu gadu laikā pirms slēgšanas.

3. Bez liekas kavēšanās, katrā ziņā – desmit dienu laikā pēc slēgšanas procedūras beigām, ICOS ERIC par to informē Komisiju.

4. ICOS ERIC beidz pastāvēt dienā, kad Eiropas Komisija publicē attiecīgu paziņojumu Eiropas Savienības Oficiālajā Vēstnesī.

5. Katrā laikā, ja ICOS ERIC nespēj atmaksāt parādus, tas tūlīt par to paziņo Komisijai.

25. pants

Iekšējie noteikumi

Šos statūtus īsteno pēc iekšējiem noteikumiem, ko pieņem Kopsapulce.

26. pants

Statūtu grozījumi

1. Statūtu grozījumus likt priekšā Kopsapulcei var kāds no biedriem vai ģenerāldirektors.

2. Grozījumu priekšlikumus var pieņemt Kopsapulce, un tos tad iesniedz Eiropas Komisijai saskaņā ar Regulas (EK) Nr. 723/2009 11. pantu.

27. pants

Piemērojamie tiesību akti

ICOS ERIC izveidi un iekšējo darbību reglamentē:

a) Savienības tiesību akti, sevišķi Regula (EK) Nr. 723/2009,

b) mitinātājas valsts tiesību akti, ja jautājums nav vai tikai pa daļai ir reglamentēts Savienības tiesību aktos,

c) šie statūti un to īstenošanas noteikumi.

28. pants

Strīdi

1. Eiropas Savienības Tiesai piekrīt izšķirt ar ICOS ERIC saistītos strīdus biedru starpā, strīdus starp biedriem un ICOS ERIC un strīdus, kuros viena no pusēm ir Savienība.

2. ICOS ERIC un trešo personu strīdiem piemēro Eiropas Savienības tiesību aktus par piekritību. Gadījumos, uz kuriem neattiecas Eiropas Savienības tiesību akti, strīdu izšķiršanas piekritību nosaka pēc mitinātājas valsts tiesību aktiem.

29. pants

Statūtu pieejamība

Statūtus pastāvīgi atjaunina un publisko ICOS ERIC vietnē un juridiskajā adresē.

30. pants

Izveides noteikumi

1. Kad stājies spēkā Komisijas lēmums izveidot ICOS ERIC, mitinātāja valsts, kolīdz iespējams, sasauc Satversmes sapulci.

2. Pirms Satversmes sapulces noturēšanas, bet ne vēlāk kā četrdesmit piecas kalendāra dienas pēc Komisijas lēmuma izveidot ICOS ERIC stāšanās spēkā mitinātāja valsts informē 1. pielikumā uzskaitītos dibinātājus biedrus un novērotājus par īpašām steidzamām tiesiskām darbībām, ja tādas veicamas ICOS ERIC vārdā. Ja neviens no biedriem nav iebildis piecu darba dienu laikā pēc paziņojuma saņemšanas, tiesisko darbību veic persona, kuru pienācīgi pilnvarojusi mitinātāja valsts.

(1) Padomes 2006. gada 28 novembra Direktīva 2006/112/EK par kopējo pievienotās vērtības nodokļa sistēmu (OV L 347, 11.12.2006., 1. lpp.).

(2) Padomes Īstenošanas regula (ES) Nr. 282/2011 ( 2011. gada 15. marts ), ar ko nosaka īstenošanas pasākumus Direktīvai 2006/112/EK par kopējo pievienotās vērtības nodokļa sistēmu (OV L 77, 23.3.2011., 1. lpp.).

1. PIELIKUMS BIEDRI UN NOVĒROTĀJI UN TO PAŠREIZĒJIE PĀRSTĀVJI Šajā pielikumā ir uzskaitīti biedri, novērotāji un subjekti, kas tos pārstāv. BIEDRI Valsts vai starpvaldību organizācija Pārstāvis BEĻĢIJAS KARALISTE BEĻĢIJAS ZINĀTNES POLITIKAS BIROJS (BELSPO) SOMIJAS REPUBLIKA IZGLĪTĪBAS UN KULTŪRAS MINISTRIJA; TRANSPORTA UN SAKARU MINISTRIJA FRANCIJAS REPUBLIKA FRANCIJAS ALTERNATĪVĀS ENERĢIJAS UN ATOMENERĢIJAS KOMISIJA (CEA); VALSTS ZINĀTNISKĀS PĒTNIECĪBAS CENTRS (CNRS); FRANCIJAS VALSTS LAUKSAIMNIECĪBAS PĒTNIECĪBAS INSTITŪTS (INRA) VĀCIJAS FEDERATĪVĀ REPUBLIKA FEDERĀLĀ TRANSPORTA MINISTRIJA (BMVI) ITĀLIJAS REPUBLIKA CONSIGLIO NATIONALE DELLE RISERCHE – DIPARTIMENTO DI SCIENZE DEL SISTEMA TERRA E TECNOLOGIE AMBIENTALI (CNR-DTA); CENTRO EURO-MEDITERRANEO SUI CAMBIAMENTI CLIMATICI (CMCC); ICOS-IT KOPĪGĀS PĒTNIECĪBAS NODAĻA NĪDERLANDES KARALISTE NEDERLANDSE ORGANISATIE VOOR WETENSCHAPPELIJK ONDERZOEK (NWO) NORVĒĢIJAS KARALISTE NORVĒĢIJAS ZINĀTNES PADOME ZVIEDRIJAS KARALISTE ZVIEDRIJAS ZINĀTNES PADOME NOVĒROTĀJI Valsts vai starpvaldību organizācija Pārstāvis ŠVEICES KONFEDERĀCIJA ETH ZÜRICH